Helge Adam Møller (KF), 2003-05-05:
Jeg tror, at alle i Folketinget og stort set alle i Danmark godt ved, at rockerkriminalitet og organiseret kriminalitet er to former for kriminalitet, der op gennem 1990'erne og også her i begyndelsen af dette årtusinde er steget og steget og steget og blevet mere og mere alvorlige og mere og mere omfattende.
Derfor synes jeg i modsætning til i hvert fald enkelte andre, at justitsministeren og regeringen skal have meget stor ros for også at kunne handle og handle rimelig hurtigt i løbet af et par måneder, nemlig nedsætte en arbejdsgruppe, komme med et lovforslag, sende det ud til høring og i dag have det til første behandling her.
Det er et alvorligt emne, og det er faktisk noget, der optager en meget, meget stor del af befolkningen: Hvordan sikrer vi os, at rockerne og de, der begår organiseret kriminalitet, kommer derhen, hvor de hører hjemme, nemlig bag tremmer?
Vi må erkende, at vi ikke lever på Frode Fredegods tid mere.
Det gør vi ikke.
Derfor er det efter konservativ opfattelse og efter min opfattelse nødvendigt at tilpasse de retsregler og de midler, man giver til politiet i efterforskning af grov kriminalitet, til den situation og den kriminalitet, der findes i dag. Så hjælper det ikke at køre med nogle regler, der måske var gode og moderne for 40, 50 eller 60 år siden.
Det vil sige at sikre sig, at hver gang en, der arbejder inden for organiseret kriminalitet eller Hells Angels eller Bandidos, begår kriminalitet, så bliver han dømt, og han bliver straffet.
Vi skal sikre os, at hver eneste gang man stjæler, hver eneste gang man smugler narko ind, når man røver, når man opkræver beskyttelsespenge og dummebøder eller andet, ja, så bliver gevinsten af denne kriminalitet hurtigst muligt konfiskeret, og man selv bliver indsat i et lukket fængsel.
Hvorfor skal vi så gennemføre nye regler og mere effektive regler for at bekæmpe den her form for kriminalitet, for er disse organiserede kriminelle og Hells Angels og Bandidos i virkeligheden så barske? Jeg har godt nok sagt det før, men det kan vel ikke gentages ofte nok, når det er sandt: De to rockergrupper, som vi kender her i Danmark, er Danmarks bedst organiserede og mest hensynsløse og mest kriminelle bander.
Lad mig minde om, at de knap 200 Hells Angels-medlemmer har 1.812 domme, det havde de i hvert fald for et halvt års tid siden.
Det er 9 domme pr. mand i snit, og heriblandt er der 25 fuldbyrdede drab.
Og hvad med Bandidos?
De har 1.919 domme, og det giver 8 domme i snit pr. Bandidos-medlem.
Det er altså kriminelt organiserede gangsterbander, og derfor skal de behandles som det, de er, nemlig hårdkogte kriminelle.
Mange har anført noget om Dansk Politiforbund.
Lad mig lige nævne, at der er fem organisationer med politirelevans, der har udtalt sig om det her forhold i høringssvarene.
De går alle fem ind for det.
Rigspolitichefen anbefaler lovforslaget, Politimesterforeningen anbefaler lovforslaget, Politifuldmægtigforeningen i Danmark anbefaler lovforslaget, og Københavns politidirektør Hanne Bech Hansen anbefaler lovforslaget og skriver, at nu får man endelig nogle agentregler, som kan bruges, og som kan føre til, at man anholder folk.
Men lad mig lige tage noget direkte fra deres høringssvar af den 7. april 2003.
Jeg håber, at det er det samme, vi snakker om.
De skriver: Politiforbundet har gennem en lang årrække vurderet rockerkriminaliteten som et af tidens væsentligste problemer.
Politiforbundet lægger stor vægt på, at der i forslaget lægges op til en række forslag til forbedringer af vilkårene for polititjenestemænd.
Det næstsidste de skriver af det, jeg vil fremhæve,
er: Det er Politiforbundets opfattelse, at hvis brugen af civile agenter lempes som den nye udformning, så giver det mulighed for, at der meget hurtigt vil kunne skabes resultater.
Og så den allersidste sætning: Politiforbundet kan tilslutte sig det samlede lovforslag, dog ikke uden betænkeligheder.
Men de tilslutter sig lovforslaget.
Så samtlige politiorganisationer i dette land tilslutter sig lovforslaget.
Det er ikke det, vi har hørt fra oppositionen.